text: Един депутат и един зам.-кмет се отзоваха на покана от Баева
  25 април 2017 г., 13.21 ч.
  Народният представител Кирил Добрев и заместник кметът на община Дряново Деница Вачкова единствени са се отзовали на поканата за среща с областния управител Иванка Баева. Срещата е планирана като работна и на нея, според прессъобщение от областната администрация, е трябвало да се обсъдят проблемите на общините от региона и приоритетите пред местните власти. От прессъобщението става ясно, че за срещата са имали покани четиримата народни представители, избрани в 44-ия парламент и кметовете на четирите общини.
  "Без значение кой депутат от коя политическа сила е, щом е избран от нашия регион, считам че трябва заедно да работим за област Габрово. Местна, регионална и държавна власт трябва да си сътрудничат, за да има реални резултати за хората" – е заявила Баева. По време на срещата са коментирани въпроси свързани със завършването на проекта за тунел под връх Шипка, водоснабдяването на община Севлиево, затлачени речни корита, искания към Междуведомствената комисия за възстановяване и подпомагане, въпроси в сферата на туризма и образованието. "Поканата към местната власт беше, за да може самите кметове да изложат пред всички депутати свои проблеми, за които заедно да потърсят решение." – обяснява още Баева.
  На срещата Кирил Добрев е споделил своя стара идея - в областния център да бъде изградена платформа с макети на туристическите забележителности от цялата област. Добрев е заявил още, че туризмът в региона трябва да бъде обща кауза на народните представители. Със зам-кмета на Дряново депутатът е разговарял по въпроси на инфраструктурата и е апелирал и за слагане на т.нар. легнал полицай на пешеходната пътека пред селището за слепи хора на главен път Габрово – Велико Търново в района на Дряново. А по казуса с водоснабдяването на Севлиево депутатът е изразил увереност, че ще бъде направено необходимото за облекчаване на ситуацията.